Gandia augmentarà la qualitat turística amb un nou hotel de quatre estreles a la zona de la Ducal amb una inversió de 7 milions d'euros
19 juny 2024

## Gandia augmentarà la qualitat turística amb un nou hotel de quatre estreles a la zona de la Ducal amb una inversió de 7 milions d'euros19 juny 2024Última actualització: 19 juny 2024

![](../gestion/img/0e026c064f6eaf74212826349b826d78e0b3c9b08aecf979b5ad97e2ffa9f65e.JPG)  
  

Gandia disposarà d'un nou hotel boutique a la platja de Gandia, concretament a la zona de la Ducal. Així ho ha anunciat aquest matí l'alcalde de Gandia, **José Manuel Prieto**, en una roda de premsa on ha estat acompanyat per la regidora delegada de Turisme, **Balbina Sendra**; el regidor d'Urbanisme, **Vicent Mascarell**; l'edil responsable d'Inversions, **Salvador Gregori**, i els arquitectes responsables del projecte, **Roberto Moratal** i **Adrián Ferrer**.  
  
Tal com ha explicat Prieto, la previsió és que els treballs, valorats en set milions d'euros, s'inicien al setembre i que l'obertura siga a l'estiu del 2025. "És una notícia molt bona per a la ciutat. Gandia és la millor ciutat per viure, i el millor lloc per visitar i per invertir", ha declarat Prieto, qui ha remarcat el canvi del model turístic dut a terme els darrers anys basat en la qualitat.  
  
Sobre aquesta nova iniciativa empresarial que s'assentarà a la platja, l'alcalde ha afirmat que "_encaixa perfectament amb la nostra clara aposta per un turisme de qualitat i sostenible_", i ha explicat que l'hotel s'integrarà perfectament a l'entorn, ja que es desenvoluparà tot a planta baixa, a sòl urbà consolidat (és a dir, no es consumeix terreny nou) i sense modificar la volumetria existent, mantenint l'estructura i la coberta actuals sense realitzar cap classe d'ampliació.  
A més, es tracta d'una construcció sostenible que rehabilitarà un edifici obsolet per refer-lo d'acord amb paràmetres de reducció de CO₂, accessibilitat universal i introduint la perspectiva de gènere a l'edifici i a l'espai públic adjacent, alhora que s'aposta per la innovació amb un sistema de telecomunicacions i domòtica de darrera generació.  
  
Pel que fa als beneficis que reportarà, la primera autoritat ha destacat que augmentaran les 6.200 places hoteleres actuals gràcies a 40 habitacions que disposaran de 100 noves places. Aquesta nova infraestructura hotelera suposarà un revulsiu per al turisme de qualitat de la platja i augmentarà el prestigi de la nostra destinació alhora que ajudarà a la desestacionalització, ja que la intenció dels propietaris és que estiga obert tot l'any. Pel que fa al personal, s'estima la creació de 25 llocs de treball directes i 50 d'indirectes.  
  
L'alcalde ha aprofitat la seua intervenció per a posar en valor la col·laboració publicoprivada com a eina que beneficia la societat. "_L'Ajuntament ha acompanyat l'empresa des del primer moment per fer realitat el projecte accelerant els procediments i col·laborant en tot el que és necessari. Donem seguretat econòmica i jurídica als possibles inversors. I estem demostrant que Gandia és una ciutat atractiva per invertir. Cada vegada més empreses estan interessant-se a implantar-se o créixer a la nostra ciutat. I nosaltres fem tot el possible per facilitar-los les coses_", ha afirmat.  
  
Finalment, l'alcalde ha volgut destacar l'esforç municipal per millorar l'entorn urbà per tal de continuar atraient inversions i ha esmentat les obres d'humanització del carrer Navegant, la posada en servei de zones verdes, vials, aparcaments i carril bici al sector d'equipaments, a més de millorar el manteniment de la platja, amb les 457 lluminàries situades al Passeig Marítim, fent-ho amb criteris de sostenibilitat, i incrementant recursos per a la neteja i manteniment de parcs i jardins.  
  
Per part seua, Roberto Moratal ha afirmat que la transformació de l'interior de l'edifici existent "_no implicarà canvi de volumetria i mantindrà la tipologia del conjunt. Creiem que per fi hem pogut encaixar el projecte, sense perjudicis i amb un benefici de conjunt per a tota la ciutat_".  
Respecte a l'edifici, ha afirmat que disposarà de servei de cafeteria davant del mar. A la planta soterrani existent, on abans s'allotjava la discoteca Coco Loco, s'ubicaran els serveis comuns d'ús de l'hotel, aparcament i cambres d'instal·lacions, que aconseguiran donar peu a un complex hoteler de qualitat, amb disseny i estudi d'interiorisme d'acord amb el complex.  
  
Pel que fa als valors de sostenibilitat, l'arquitecte ha explicat que es faran servir materials amb Declaració Ambiental de Producte i que es treballarà en l'eficiència energètica mitjançant l'ús d'un sistema d'aïllament exterior, aïllaments de cobertes i fusteries de baixa transmitància que asseguraran una qualificació energètica tipus 'A' que es veurà beneficiada de la instal·lació de sistemes de control d'il·luminació domotitzat, aerotèrmia i generació d'energia renovable.  
  
Per acabar, Moratal ha volgut agrair a l'alcalde de Gandia "_el suport a aquestes propostes que dinamitzen la ciutat. Un suport que volem tindre per part de tots els representants del municipi_".